Torpaq islahatından uzun zaman keçməsinə baxmayaraq, hələ də bu sahədə yol verilmiş pozuntular və nöqsanlarla bağlı şikayətlər daxil olur. Ötən dövrdə aqrar problemlərə, o cümlədən torpaqdan istifadə ilə bağlı 572 şikayət alınmışdır. Araşdırmalar göstərmişdir ki, vətəndaşların narahatlıqlarına səbəb olan bu hallar, əsasən, yerli icra hakimiyyətləri, habelə yerli və rayon aqrar islahat komissiyaları tərəfindən yol verilmiş pozuntular nəticəsində yaranmışdır. Həmin şikayətlərdə torpaqların düzgün bölüşdürülməməsi, təkrar bölüşdürülməsi, torpağa mülkiyyət hüququna dair dövlət aktının verilməməsi, yaxud belə aktın dəyişdirilməsi, torpağın sənədlərinin yerinin göstərilməməsi, icarəyə götü-rülmüş torpaqlarda sahibkarlığın həyata keçirilməsinə maneələr yaradılması, dövlət tərəfindən ayrılmış yanacağın fermerlərə vaxtında verilməməsi öz əksini tapmışdır. Bu problemlərlə bağlı şikayətlər üzrə araşdırma işi həyata keçirilmiş, bir sıra hallarda pozulmuş hüquqlar bərpa edilmişdir.